2010年冬季奧林匹克運動會中國香港代表團

2010年2月12號至28號，温哥華舉辦冬季奧林匹克運動會，香港以「中國香港」嘅名義派隊出賽。今次係香港第三次參加冬奧，代表團由一位運動員組成，佢就係短道速滑選手韓月雙，佢參加咗三個賽事，最好成績係喺女子五百米入面攞到第24。

背景 
香港喺1952年第一次參加奧運會，之後除咗杯葛1980年夏季奧運會之外每屆奧運都有參加。1997年，香港主權移交，但係依然保留英治時期獨立派隊參加奧運同其他國際賽事嘅權利。香港第一次參加冬奧係2002年嘅鹽湖城冬奧，而今次溫哥華冬奧就係第三次。截至2022年北京冬奧，香港喺冬奧入面都仲未攞過獎牌。今次溫哥華冬奧，香港派咗一位運動員參賽，佢就係短道速滑選手韓月雙。佢亦都係開幕典禮同閉幕典禮嘅持旗手。

短道速滑 
參加溫哥華冬奧嗰陣，韓月雙27歲。喺上一屆2006年冬奧佢都係香港唯一一位參賽運動員。今次佢都係參加三項賽事，分別係女子500米、1000米、1500米。2月13號，500米預賽，佢喺第8組以48.625秒嘅成績完成，排組內第三，晉唔到級，總排名係24。2月20號，1500米預賽，佢喺第2組以2分35.742秒嘅成績完成，晉唔到級，總排名32。2月24號，1000米預賽，佢喺第7組以1分38.115秒嘅成績完成，晉唔到級，總排名27。

2010年香港運動
各年冬季奧林匹克運動會中國香港代表團
2010年冬季奧林匹克運動會各地代表團